מקורבי תמוז: "הפועל תמיד מנסה ללכלך"
טוטו נעדר בק"ש ויענש. "הוא בשלילה. רצו שיקח טרמפ?"
הניצחון על קרית שמונה החזיר מעט צבע ללחיים של פרדי דוד, אבל זה היה עוד ערב שלא עבר חלק עבור הפועל ת"א. הבקבוצה טענו אמש (שבת) כי טוטו תמוז לא הגיע למשחק למרות שלא קיבל אישור להיעדר ממנו, ויעמידו את החלוץ לוועדת משמעת.
בסביבתו של תמוז כבר מתכוננים לעוד סיבוב ביחסים המתוחים בין הצדדים. מקורביו דחו את הטענות ואמרו כי לא ייתכן שתמוז, שנמצא בשלילת רישיון וסובל מפציעה, ייאלץ להגיע לק"ש, במיוחד לאור העובדה ששאר חבריו שלא נכללו בסגל שוחררו מהנסיעה לצפון. "זה פשוט שטויות", אמרו, "הם תמיד מנסים לעשות בלאגן וללכלך, במיוחד שזה מגיע לטוטו. מה ההיגיון לתת לשחקן זריקה ולא לתת לו לנוח? אולי הם רצו שהוא יגיע לקרית שמונה בטרמפים. בסופו של דבר השחקן היחיד בלי רישיון יעמוד לוועדת משמעת. זו חלמאות".
קצת אוויר לנשימה.
בכל הנוגע לעניינים המקצועים, ישנה סוף סוף קצת נחת בהפועל ת"א. האדומים היו מרוצים מהעובדה שהשחקנים הצליחו לשמור על שער נקי גם בתשעה שחקנים, זאת לאחר שמור שושן ואלמוג כהן הורחקו. "לפעמיים עדיף סנטימטר של מזל על קילומטר של יכולת. המלחמה וההקרבה הכי חשובות", כתב אחד הבעלים סיימון כץ בעמוד הפייסבוק שלו.
עם זאת, במועדון לא מרוצים מהיכולת, שלא עברה שינוי מהותי מאז מונה פרדי דוד במקומו של יוסי אבוקסיס, אולם נכון לעכשיו עוסקים רק בחתירה להשגת המטרה היחידה שנותרה העונה: לסיים במקום המוביל לאירופה, כאשר המשמעות של כישלון היה כניסה למשבר כלכלי.
הפועל תנצל את פגרת הנבחרת כדי להתכונן למשחק מול רמת השרון, ולנסות להכשיר את הפצועים. אין זלזול ביריבה הבאה בפלייאוף העליון. רחוק מכך. "צריך לעבור עכשיו משחק משחק, כלום לא ילך לנו בקלות", אמרו בקבוצה, "אנחנו חייבים לנסות להמשיך לנצח ולשמור על המקום השלישי, כדי שלא נהיה תלויים במי שתיקח את הגביע".
האדומים מקווים כי עומר דמארי וטוטו תמוז, שסובלים מפציעות, יחלימו עד המשחק הבא, אולם הדבר עדיין מוטל בספק. וואליד באדיר, שקיבל שחרור לרגל חתונת אחיו, יחזור לסגל.